РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/145-19

19. јун 2019. године

Б е о г р а д

ИНФОРМАЦИЈА

О ЈАВНОМ СЛУШАЊУ НА ТЕМУ: „ПРЕДЛОГ ЗАКОНА О НАУЦИ И ИСТРАЖИВАЊИМА“, ОДРЖАНОГ 17. ЈУНА 2019. ГОДИНЕ

 Одбор за образовање, науку, технолошки развој и информатичко друштво, на седници одржаној 12. јуна 2019. године, на предлог Муамера Зукорлића, предедника Одбора, донео је одлуку о организовању јавног слушања на тему „Предлог закона о науци и истраживањима“. Јавно слушање је одржано 17. јуна 2019. године у Дому Народне скупштине.

 Јавном слушању су присуствовали председник Одбора Муамер Зукорлић и следећи чланови Одбора: Љубиша Стојмировић, заменик председника, Милан Кнежевић, Олена Папуга, Ђорђе Косанић, Марко Атлагић, др Љубинко Ракоњац, (заменик Жарка Обрадовића), др Даница Буквић (заменик Милетић Михајловића), Предраг Јеленковић (заменик Милене Бићанин) и Никола Савић (заменик Дубравка Бојића).

 Поред чланова Одбора, Јавном слушању су присуствовали и народни посланици: Снежана Р Петровић, Славица Живковић, Милија Милетић, Горан Ковачевић, Весна Ивковић, Снежана Пауновић и проф. др Снежана Богосављевић.

 Јавном слушању су из Министарства просвете, науке и технолошког развоја присуствовали: проф. др Владимир Поповић и проф. др Виктор Недовић, државни секретари, проф. др Марија Кузмановић, помоћник министра, др Марина Соковић, помоћник министра, др Саша Лазовић, помоћник министра, др. Бојан Тубић, помоћник министра, Вера Васић, правник, Оливера Димитријевић, референт, Ивана Бранковић, сарадник, Катарина Томашевић, сарадник, Александра Павићевић, научни саветник - Етнографски институт, проф. др Нинослав Стојадиновић, академик - председник Комисије за избор у звања, др Милана Митровић, директор Института за заштиту биља и животне средине, др Драгоје Радановић, директор Института „Јосиф Панчић“, проф. др Снежана Савић, продекан- Фармацеутски факултет, проф. др Милинко Радосављевић, директор- Рударски институт, Александра Дрецун, председник „Intersection-a“, др Драгана Антоновић, научни саветник - Археолошки институт, др Марко Славковић, шродекан за науку- Економски факултет Крагујевац, проф.др Тијана Цветић Антић, продекан за науку - Биолошки факултет Београд, Бранка Попадић, секретар Факултет политичких наука, др Мирјана Михаиловић, директор „ИБИСС“, др Предраг Марковић, директор-Институт за савремену историју, др Бојан Димитријевић, научни саветник- Институт за савремену историју, Драгана Миладиновић, научни саветник- Институт за савремену историју, др Ђурђица Јововић, председник- Синдикат науке, др Зоран Поповић, академик -председник Националног савета за науку и истраживање и подпредседник САНУ, др Бранислав Курељушић, научни саветник - Научни институт за ветеринарство СР, др Миша Ђурковић, директор Института за еврпске студије, др Иван Ракоњац, директор Фонда за иновациону делатност, проф. др Љубодраг Тановић, продекан - Машински факулет Београд, др Јадранка Петров, сарадник за научноистраживачку делатност - Машински факултет Београд, др Јелена Стевановић, научни сарадник- Институт за педагошка истраживања, проф. др МилоТомашевић, декан- Електротехнички факулт Београд, проф. др Златан Стојковић, продекан за науку- Електротехнички факутет Београд, проф. др Мартина Војнић Пурчар, продекан за науку- Грађевински факултет Суботица, др Александар Богојевић, директор- Институт за физику, др Александар Белић, научни саветник -Институт за физику, др Милан Лукић, директор - Институт за воћарство, др Јован Зубовић, дитектор - Институт економских наука, проф. др Душан Живковић, декан - Пољопривредни факултет Београд, Гордана Даниловић Грковић, директор Научно технолошког парка Београд, доц. др Сања Марјановић, продекан за науку - Правни факултет у Нишу, доц. др Иван Илић, секретар - Правни факултет у Нишу, проф. др Драган Домазет, ректор Универзитета Метрополитан, Милица Ђурић Јовичић, директор - Фонд за науку, др Иван Виденовић, виши научни саветник- Физички факултет у Београду, др Игор Пашти, продекан - Факултет за физичку хемију, проф. др Иванка Поповић, ректор Универзитета у Београду, проф. др Милорад Мириловић, продекан - Факултет ветеринарске медицине, др Здравко Станимировић, председник научног већа „ИРИТЕЛ“, др Марија Весна Николић, председник научног већа - Институт за мултидисциплинарна истраживања, др Бојан Јовић, директор - Институт за књижевност и уметност, проф. др Мирјана Шијачић Николић, продекан - Шумарски факулте Београд, проф. др Стеван Станковски, продекан - Универзитет у Новом Саду, др Александар Павловић, научни сарадник - Институт за српску културу Лепосавић, проф. др Горан Роглић, директор - Иновациони центар Хемијског факултета у Београду, др Ивана Атанасковић, виши научни сарадник - Математички институт САНУ, др Златко Ракочевић, в.д. директор - ВИНЧА, др Љупчо Хаџиевски, научни саветник – ВИНЧА, проф. др Мирјана Кијевчанин, продекан-Технолошко Металуршки факултет, др Ксенија Јанковић, научни саветник „ИМС“, др Виолета Анђелковић, научни саветник-Институт за кукуруз, др Ненад Делић, научни сарадник - Институт за кукуруз, др Владимир Смиљковић, директор „ИМТЕЛ“, др Бранка Васиљевић, виши научни саветник „ИМГГИ“, др Душко Благојевић, председник - Заједница института, др Момчило Павловић, потпредседник - Заједница института, проф. др Јелена Стаматовић, Педагошки факултет Ужице - Универзитет у КГ, Марко Лукић, генерални секретар - Универзитет у Крагујевцу, др Чедомир Радовић, директор Института за сточарство, др Јасна Влајић Поповић, директор - Институт за српски језик САНУ, др Владимир Ђурић, научни саветник - Институт за упоредно право, проф. др Младен Стоиљковић, редовни професор -Матични научни одбор за енергетику, рударство и енергетску ефикасност, проф. др Мирјана Барјактаревић, проректор -Алфа БК Универзитет, проф. др Немања Пажин, проректор Алфа БК Универзитет, проф. др Љиљана Бајић, продекан - Филолошки факултет Београд, Миљана Павићевић, генерални секретар - Универзитет Сингидунум, дипл. спец. пед Сања Павловић, координатор службе за НИР - Медицински факултет Београд, Тара Тепавац – ЦРТА, Марко Крстић, директор - Центар за промоцију науке, др Никола Миливојевић, извршни директор - Институт Јарослав Черни, проф. др Ненад Павловић, декан - Машински факултет Ниш, Никола Лазић, Факултет за медије и комуникације, проф. др Гордана Вукићевић, ректор – Универзитет „Унион“, др Сања Вранеш, директор Института Михаило Пупин, Мирослав Сокић, директор ИТМНС, Јелена Ћеранић, научни сарадник - Институт за упоредно право, др Владимир Чоловић, директор - Институт за упоредно право, др Павле Павловић, научни саветник – ИБИСС, проф. др Петар Марин, проректор за науку - Универзитет у Београду, др Снежана Јанковић, научни саветник - Институт за примену науке у пољопривреди, проф. др Ђорђе Јанаћковић, директор - Иновациони центар Технолошко металуршког факултет Београд, проф. др Александар Седмак, директор - Иновациони центар Машинског факултета, проф. др Ивана Радовић, продекан - Стоматолошки факултет Београд, проф. др Јелена Филиповић, продекан за науку - Филолошки факултет Београд, проф. др Бранислав Ђорђевић, проф. др Петар Ускоковић, Технолошко-металуршки факултет, руководилац правне службе – ЕИ Никола Тесла, Живојин Ђурић, Институт за политичке студије, др Иван Николић, научни сарадник – Економски институт и др Славица Стевановић, научни сарадник – Институт економских наука.

 У поздравној речи, **др Муамер Зукорлић**, председник Одбора, пожелео је добродошлицу, како је рекао, најважнијим представницима науке у Србији, као и присутнима из Министарства просвете, науке и технолошког развоја. Циљ јавног слушања је да се и представници највишег законодавног тела упознају са садржином Предлога закона и да подношењем амандмана допринесу да се усвоји квалитетан текст Закона који неће бити подложан, након кратког времена примене, евентуалним изменама и допунама.

Говорећи о самом Предлогу, указао је да увођењем институционалног финансирања, институти у Србији добијају материјалну сигурност, али да не би требало занемарити ни опоненте таквог решења, који кажу да је такво финансирање демотивишуће у односу на пројектно. У сваком случају, јавно слушање и расправа у Народној скупштини требало би да доведу до жељеног исхода у отклањању дуго присутног проблема финансирање науке.

Затим је дао реч проф. др Владимиру Поповићу, државном секретару у Министарству просвете, науке и технолошког развоја.

 **Проф. др Владимир Поповић**, **као уводничар** Јавног слушања, истакао је следеће:

Министарство просвете, науке и технолошког развоја је, узевши у обзир бројне нагомилане проблеме, као и чињеницу да је велика већина истраживача у научној заједници незадовољна постојећим законским оквиром, одлучило да спроведе комплетну реформу система финансирања научних истраживања-прелазак са некомпетитивог пројектног финансирања на институционално и суштински, компетитивно пројектно финансирање. Расписивање пројектног позива по сличним правилима која су важила до сада нам не би донело ништа ново, све би се, мање-више, одвијало као и претходне деценије, свако од нас би се бавио само оним темама којима жели да се бави, углавном би учествовали исти истраживачи, са евентуално мало подељеним улогама. Имали смо систем у коме нико није до краја задовољан, а понајмање држава (квазиинституционалан модел).

**Први конкретан корак у тој реформи** је већ учињен - у Народној скупштини је почетком децембра 2018. усвојен Закон о Фонду за науку. То је нов закон за нову институцију, каква постоји у скоро свим државама које имају развијену науку. Закон о Фонду је први нов закон донет у овој области после 12 година. Основна намера је да се комплетна процедура и управљање компетитивним пројектним позивима одвија преко Фонда за науку. У међувремену је изабран в.д директор, Управни одбор, као и Научни савет Фонда. Први позив за изврсне пројекте младих истраживача се може очекивати већ за четири дана. И то по угледу на престижне позиве Европске комисије.

Србија је постала 23. пуноправна чланица ЦЕРН-а, Европске организације за нуклеарна истраживања. То је највећи центар на свету за оваква истраживања, основан 1954. године.

Паралелно са тим, примљено је на пројекте 1157 талентованих младих истраживача, са просечном оценом изнад 9, а који су рођени 1988. и касније. Тиме смо послали јасну поруку да младе желимо у систему, да хоћемо да остану код нас и овде се развијају.

Установљено је шест института од националног значаја.

Фонд за иновациону делатност перманентно расписује позиве за сарадњу науке и привреде. И тако ће бити сваке године. Уз прикладну пратњу других програма подршке и уз повећане буџете. У последње две године, Фонд за иновациону делатност подржао је 141 пројекат, и 264 предузећа, преко 320 иновациона ваучера. Укупно 18.6 милиона евра.

На факултетима и институтима, препознате су приоритетне области развоја, кроз процес јавно-приватног дијалога, у оквиру израде стратегије паметне специјализације, и стратегије развоја науке и високог образовања до 2030. године.

Повећан је капацитет и број програма Научно-технолошког парка у Београду. Више од 70 технолошких компанија, са преко 700 инжењера, приходовали су 46.4 милиона евра у периоду од 2016. до 2018 године. Од тога пола од извоза нових производа и услуга. Модел се преноси и у Нови Сад, Ниш, Чачак, кроз стварање мреже научно-технолошких паркова.

Улаже се и у инфраструктуру – 23.9 милиона евра за парк у Новом Саду, 10 милиона за парк у Нишу. Па 5.2 милиона за изградњу и опремање ламеле Електронског факултета у Нишу. И 5.6 милиона за 210 станова за Универзитет у Крагујевцу. Као и 14 милиона за изградњу института Биосенс у Новом Саду. И 5 милиона евра за изградњу нове зграде Факултета организационих наука Универзитета у Београду. И додатних 60 милиона динара за њено опремање. Па 5 милиона евра за изградњу Верокио центра Института за физику.

Наших 358 институција учествује у 250 европских пројеката у оквиру Хоризонт 2020 програма са уговореним буџетом од 77.1 милиона евра. Значајно увећање у односу на претходни програм.

Финансирају се и нови пројекти са Кином. Шест пројеката са по 200 хиљада долара у областима биомедицине, пољопривреде, обновљивих извора енергије, информационих и телекомуникационих технологија, материјала, роботике и машинства, заштите животне средине.

Спроводе се 292 билатерална пројекта са 12 држава.

Укупно повећање буџета за науку у периоду 2015-2019. година износи 35.8%.

**Други, кључни корак у реформи система је израда новог, кровног Закона о науци и истраживањима**, који је након усвајања на Влади Републике Србије, сада пред посланицима у Народној скупштини. Овим законом се решава институционално финансирање истраживача, да не зависе, као до сада, од тога да ли су прошли на неком пројекту или не. И то је већ дуго захтев научне заједнице. Поред тога, Закон доноси низ важних новина.

Спроведена је веома отворена јавна расправа, са већим бројем званичних, али и незваничних трибина. Званична јавна расправа је спроведена у периоду од 3. децембра 2018. године до 3. јануара 2019. године.

Током јавне расправе одржане су веома посећене трибине у:

- Српској академији наука и уметности (Београд) – Свеч. сала, 10. дец. 2018.;

- Универзитету у Нишу – Ректорат, 12. децембар 2018.;

- Универзитету у Новом Саду – Ректорат, 18. децембар 2018.;

- Универзитету у Крагујевцу – Ректорат, 25. децембар 2018.;

Поред наведеног Нацрт закона о науци и истраживањима је кроз презентацију представљен у Заједници института Србије, Привредној комори Србије, као и на седници Националног савета за научни и технолошки развој.

Учесници у јавној расправи су били представници: Министарства просвете, науке и технолошког развоја, Српске академије наука и уметности, Националног савета за научни и технолошки развој, Заједницe института Србије, Академије инжењерских наука Србије, државних и приватних универзитета у Републици Србији, државних и приватних института, Привредне коморе Србије, итд.

Предлоге, примедбе и сугестије на Нацрт закона о науци и истраживањима доставиле су бројне заинтересоване организације и појединици, како у оквиру академске заједнице, тако и ван ње (укупно 134 дописа са предлозима, примедбама и сугестијама). Велики број тих примедби је прихваћен од стране Радне групе, која је урадила и Нацрт закона. Радна група се састајала више пута, а у њеном раду су учествовали чак и ректори највећих универзитета, као и чланови руководства САНУ.

Након урађених корекција, Нацрт Закона о науци и истраживањима је поново представљен Националном савету за научни и технолошки развој (25. априла), који је у потпуности прихватио урађене измене и једино захтевао што брже усвајање Закона. Закон је добио и поновну подршку Заједницe института Србије. Такође, званичници МПНТР су били гости и проширеног ректорског колегијума Универзитета у Београду, где су предвиђене измене Нацрта добиле подршку. Одржан је и велики број неформалних састанака, са заинтересованим групама (нарочито са истраживачима са факултета који нису у настави), на којима је постигнута сагласност око Нацрта закона. Системски и униформно је дефинисано ангажовање студената докторских студија у свим акредитованим научноистраживачким организацијама, и то како оних који су тренутно у систему, тако и оних који ће тек бити укључени у њега.

Све у свему, уложен је огроман напор да сви чланови научне заједнице добију прилику да изнесу свој став. У стручној јавности преовладава став да је Министарство показало изузетну отвореност. Све најважније научне институције подржавају што брже усвајање Закона о науци и истраживањима.

**Кључни доприноси новог законског оквира**

* Закон о науци и истраживањима заједно са Законом о Фонду ствара правни основ за прелазак са постојећег система финансирања на нов начин финансирања (прелазак са некомпетитивог пројектног финансирања на институционално и суштински компетитивно пројектно финансирање - *ко је уопште за компетитивност)*
* Омогућено институционално финансирање института *(објаснити шта то значи)*
* Омогућено финансирање научноистраживачког рада акредитованих високошколских установа чији је оснивач држава (обухвата средства за материјалне трошкове истраживања, укључујући и трошкове везане за опрему; обухвата кроз различите програме и плате истраживача који нису у настави)
* Отворена могућност да нам се један део институти бави и пословима важним за државу, јер су неки од њих зато и основани. Резултати које очекујемо од научне заједнице нису само радови на СЦИ листи, већ и конкретни доприноси држави и целом друштву. То важи и за истраживаче са универзитета.
* Створен законски оквир за оснивање и рад Фонда за науку чиме се стварају услови за расписивање компететивних позива кроз све законом предвиђење програме осмишљене по најбољим европским и светским праксама
* Осмишљен флексибилан начин финансирања Фонда за науку као инструмента за кохерентан развој науке и истраживања за заједничке потребе различитих ресора (на пр. одбрана, здравство, пољопривреда) као и друштва у целини
* Створен законски оквир за оснивање нових института (пример Крагујевца)
* Дефинисани критеријуми за евалуацију рада научних институција
* Системско и униформно решавање ангажовања студената докторских студија у акредитованим научноистраживачким организацијама
* Предложено решење за неравноправно ангажовање истраживача у различитим акредитованим научноистраживачким организацијама
* Снажно подржана реинтеграција и укључење научника из дијаспоре у научноистраживачки сектор у Србији кроз једноставније и брже процедуре
* Успостављање одбора за међународну сарадњу и дијаспору
* Јачање улоге КОНУС-а у унапређењу квалитета научноистраживачке делатности
* Створен законски оквир за ефикаснији избор у звања
* Прилагођени критеријуми за избор у звања реалним потребама и околностима
* Уведен принцип отворене науке
* Дефинисана научноистраживачка инфраструктура
* Додато ангажовање института у извођењу мастерских студија
* Додата могућност плаћеног усавршавања истраживача у научним звањима у иностранству (сабатикал)
* Редефинисање улоге Центра за промоцију науке као координатора рада свих научно-образовних центара које оснива Влада
* Оснажена улога инжењерских наука
* Подржан трансфер технологија кроз оснивање компанија (*start up* и *spin off*)
* Обезбеђен законски оквир за решавање стамбених потреба истраживача, наставника и сарадника у институтима и високошколским установама
* Пружен интегративни оквир за учешће и институција ван система МПНТР (нпр. одбрана, здравство, пољопривреда)
* Регулисано располагање сопственим приходима института и усаглашенo са високим образовањем
* Стварање могућности за решавање стамбених потреба научника под повољнијим условима
* Услови за одлазак у пензију усаглашени са високим образовањем
* Обезбеђено диверзификовано финансирање центара изузетних вредности кроз јавне позиве

Ефекти свих ових промена неће се видети брзо, али ће дугорочно, верујемо, бити изузетно велики. Желимо да наградимо најбоље, да нови систем за пет година покаже ко је успешнији, а ко мање, да само оне успешне још јаче финансирамо, а оне неуспешне трансформишемо. Понекад делује да одређене групе у заједници праве што већу турбуленцију, али не да би нешто променили, већ да би задржали тренутно стање. Њега није могуће задржати, јер борба да се ништа не промени води ка девастацији научних истраживања. Пут реформи је трасиран.

 **Академик, Зоран Поповић**, председник Националног савета за научни и технолошки развој у уводу, осврнуо се на историјски део начина финансирања науке. Почело је са словеначким моделом, па је затим САНУ постала центар науке, а 1954. године, Законом је наука и њено финансирање враћено универзитетима.

Сада се прелази на институционално финансирање и бити научни радник у институту, може се рећи, да постаје занимање за разлику од некадашњег, пројектног које није дозвољавало сигуран статус научним радницима у институтима.

 **Академик Нинослав Стојадиновић** назвао је овај предлог закона „прекретничким“, јер је рађен у духу добрих европских правила. Похвалио је увођење могућности финансирања истраживача из дијаспоре, али уз потребу прецизнијег регулисања њиховог ангажовања. Говорио је конкретно и о неким члановима Предлога закона (чл. 41, 42, 52, 58. и 113.), а оценио је да је највећи пропуст што институционално финансирање није предвиђено у високошколским установама. Састав Националног савета за научни и технолошки развој, у везу са учешћем невладиних организација, детаљније би требало предвидети, а у институту од националног значаја повећати број запослених. И на крају, пожељно је увести и емеритусе у рад на пројектима које Фонд за науку кандидује, као што је то учињено у Закон о високом образовању.

 **Др Александар Белић**, научни саветник у Институту за физику, похвалио је институционално финансирање, које доноси предвидљивост и сигурност за истраживаче и могућност да се они у потпуности посвете раду на пројектима. Споменуо је и један, како он каже, важан проблем, проблем „одлив мозгова“. Овај предлог закона пружа новину која би требало да смањи број оних који одлазе у иностранство, а то је финансирање докторских студија успешним студентима. Његов институт има позитивна искуства у вези са интеграцијом младих научника који се враћају из иностранства, али је то више на личном нивоу. Зато се нада да Предлог ће закона покушати да реши споменути проблем на један, системски начин.

**Др Бранимир Ђорђевић**, почео је излагање о нелогичности да институти плаћају порез на непокретности, иако су они имовина Републике, па је, рецимо, његов Институт за међународну политику био у блокади због немогућности да измири пореске обавезе. Такође је говорио о броју научних истраживача, који би био оптималан у институту од националног значаја, као и о начину њиховог избора.

**Др Павле Павловић** оценио је да је највеће достигнуће Предлога закона што уводи институционално финансирање, а **др Живојин Ђурић**, научни саветник у Институту за биолошка истраживања дао је две сугестије. Прва, да се Стратегија научно-технолошког развоја што пре уради, јер „стара“ није била добра, а друга, да самостални научни институти постану чланови универзитетске заједнице. Такође се заложио да се повећа број чланова у матичним научним одборима са седам, на девет, или 11 чланова.

**Др Миша Ђурковић** је указао не недовољну пажњу коју државни органи исказују према институтима. Сам Предлог закона је добар, за разлику од закона који су се доносили по хитним поступцима. Имао је опсервацију и у вези са тумачењем слободе научног истраживања, односно њеним ограничењима (члан 5. Предлога закона), јер су против њега и још једног професора покренути судски поступци због израженог мишљења о трансродним особама.

**Проф. др Драган Домазет**, ректор Метрополитан универзитета питао се, зашто се толико чекало да се донесе овакав закон, да ли би било боље, да се уместо неколико закона из области науке и високог образовања, донесе један, јединствени закона. Брине га и имплементација овог закона у индустријском и технолошком комплексу земље.

Народни посланици, **проф. др Снежана Богосављевић** и **проф. др Марко Атлагић** подржали су Предлог закона и истакли да институционалано финансирање даје предвидљивост и сигурност научним радницима. Марко Атлагић је такође oценио да је добро што се у Предлогу закона ставља акценат на повезивању института, факултета и привреде, кроз модел институционалног финансирања. Радује га и што се даје прави значај САНУ и Матици српској.

**Проф. др Петар Марин**, проректор Универзитета у Београду, у чијем саставу је 31 факултет и 11 института, приметио је да је Предлог закона квалитетнији од Нацрта. Посебно се осврнуо на положај младих истраживача, битно унапређен у Предлогу закона, са жељом да се они по сваку цену сачувају у Србији. Међутим, заинтересовани смо за њихово усавршавање у иностранству , као вид повезивања научног рада у региону, Европи и свету. Сада ће истраживање на научним институтима бити доведено у равноправан положај са истраживањима на факултетима, истакао је он на крају.

**Проф. др Ђорђе Јнићијевић**, директор Иновационог центра, напоменуо је да је запошљавање младих истраживача почело 2001. године на факултетима и иновационим центрима факултета. Статус младих истраживача је побољшан у Предлогу закона (члан 129.), а заложио се и да се што пре донесу подзаконска акта ради безболног прелажења са „старог“ система финансирања на нови начин.

**Др Младе Лукић**, директор Института за воћарство, истакао је да се они баве примењеним истраживањем, које се директно аплицира у делатностима привреде. Приметио је и да је у претходном периоду била велика „пролазност“ пројеката, преко 90%, али без праве евалуације. Предложеним законским решењима, сада ће се сваке пете године вршити евалуација научних пројеката, исказаних у одговарајућим извештајима.

**Др Јован Зубовић**, директор Института економских наука, обратио се присутним народним посланицима, указујући да је Предлог закона плод компромиса представника високог образовања и представника науке, којих је у научним институтима преко 2800 запослених. Нови модел финансирања решава и егзистенцијалну неизвесност тих, запослених, али повећава и њихову одговорност за оно што објављују и спречава хипер продукцију таквих радова. Завршавајући излагање, похвалио је Платформу за отворену науку.

**Др Златко Ракочевић**, в.д. директор Института „Винча“, рекао је да Институт са 450 истраживача и 250 доктора наука, представља читав један мултидисциплинарни сектор, а посебно је пледирао да се што пре донесу подзаконска акта.

**Др Владимир Ђурић** из Института за упоредно право, говорио је о основним постулатима које мора да садржи сваки закон, а једно од основних начела овог закона требало би да буде слобода научног истраживања и право на аутономију у избору тема. У оцењивању научних радова, укључити само компетентне научне раднике, биле су његове опште примедбе. Што се тиче конкретних, сматрао је да има неких контрадикторности у чл. 111. и 115. Предлога закона којима се утврђују критеријуми код петогодишње евалуације радова научних института. Рецимо, Национални савет за научни и технолошки развој даје мишљење о петогодишњем извештају научног института, а министар коначну одлуку. Такво решење има мањкавости, додао је он на крају излагања.

Закључујући расправу, за реч се поново јавио државни секретар, **проф. др Владимир Поповић** како би разјаснио поједине недоумице у вези са Предлогом закона, односно одговорио на изнете примедбе. Прво, плате се у Закону о буџету воде као „специјалне услуге“, а из ИПА програма , у 2019. години додељено је 31,5 милион евра, неповратно, који би се трансферисали науци. Предлогом закона је речено, да се универзитетски професори морају бавити науком, а не само да буду „учитељи“ . Емеритус не може бити институционално финансиран кроз научне пројекте, већ у оквиру Закона о високом образовању. Такође је напоменуо, да се из дијаспоре у Србију вратило 38 научних истраживача. У вези са питањем академика Нинослава Стојадиновића о положају Академије инжењерских наука, навео је да у Академији има 20 чланова САНУ и да је Академија „на квоти коју зовемо наука“, мислећи на Закон о буџету. Када је у питању институт од националног значаја, предвиђени број ангажованих научних радника-истраживача је компромисно решење (у расправи је споменуто да би предвиђени број требало повећати). Говорећи о роковима за доношење подзаконских аката, истакао је да ће се одмах, по усвајању Закона, приступити њиховој изради, а да су неки битни елементи Стратегије научно технолошког развоја, која ће се донети 2020. године, већ утврђени. Очекује се убрзо израда и Каталога радних места у јавним службама, као и повећање броја научних истраживача, али уз јасне критеријуме за њихов избор, нагласио је проф. Поповић на завршетку јавног слушања.

 Јавно слушање је завршено у 17,05 часова.

**Достављено:**

*у Народној скупштини Републике Србије*:

- председнику

 - члановима Одбора за образовање, науку, технолошки развој и информатичко друштво